इस्लामाबाद. पाकिस्तान के उत्तर-पश्चिमी हिस्से में एक अमरीकी ड्रोन हमले में सात लोग मारे गए हैं। यह दावा खुद पाकिस्तान के शीर्ष स्तर के अधिकारियों ने किया है। यह हमला उस वक्त हुआ, जब प्रधानमंत्री पद संभालने के बाद खुद नवाज शरीफ ने अमेरिका से ड्रोन हमलों को बंद करने की मांग कर चुके थे। इससे पहले पिछले महीने ही अमेरिका के राष्ट्रपति बराक ओबामा ने आतंकवादियों के खिलाफ ड्रोन हमलों को लेकर सख्त नियमों की घोषणा की थी।
यह हमला अफगानिस्तान सीमा से लगे पाकिस्तान के उत्तरी वजीरिस्तान के एक गांव में हुआ। यहां एक कम्पाउंड को दो मिसाइलों ने अपना निशाना बनाया। वजीरिस्तान की शावल घाटी का शोखेल गांव अलकायदा और तालिबान आतंकियों का गढ़ है।
पिछले महीने भी वजीरिस्तान के कबीलाई क्षेत्र में अमेरिकी ड्रोन विमान के हमले में कम से कम छह संदिग्ध आतंकवादी मारे गए थे। इसमें तालिबान के नंबर दो की हैसियत रखने वाला वली-उर-रहमान के भी मारे जाने की खबर थी। तीन सुरक्षा अधिकारियों ने यह जानकारी देते हुए कहा था कि यह आतंकवाद के खिलाफ जारी जंग में बड़ी उपलब्धि है।
पिछले साल दिसंबर में तालिबान के गढ़ कहे जाने वाले दक्षिणी वजीरिस्तान इलाके में तैनात एक वरिष्ठ सैन्य अधिकारी ने कहा था कि हकीमुल्ला महसूद के बाद पाकिस्तान तालिबान का नेता वली-उर-रहमान ही बनेगा।
दरअसल, पाकिस्तानी तालिबान एक अलग संगठन है, जो अफगानिस्तानी तालिबान से जुड़कर काम करता है। 'तहरीक-ए-तालिबान पाकिस्तान' के नाम से काम करने वाले इस संगठन ने पाकिस्तानी सेना और आम नागरिकों के खिलाफ घातक हमले किए हैं।
hin_Deva hin_Deva hin_Deva hin_Deva hin_Deva